Αστερίξ - Βικιπαίδεια

# Αστερίξ

### Από τη Βικιπαίδεια, την ελεύθερη εγκυκλοπαίδεια

Ο Αστερίξ

Ο Αστερίξ είναι ο βασικός χαρακτήρας του ομώνυμου κόμικ των Ρενέ Γκοσινί (σενάριο) και Αλμπέρ Ουντερζό (σκίτσα). Η σειρά ξεκίνησε το 1959 και γράφτηκε στα Γαλλικά. Μετά τον θάνατο του Γκοσινί (1977) ο Ουντερζό συνεχίζει ως σήμερα τις ιστορίες με τους κατοίκους του Γαλατικού Χωριού που αντιστέκεται στους Ρωμαίους.

## [Επεξεργασία] Υπόθεση

Η δράση τοποθετείται στο 50 π.Χ. Όλη η Γαλατία έχει πέσει στα χέρια των Ρωμαίων. Όλη; Όχι! Οι κάτοικοι ενός μικρού χωριού της Αρμορίκης, χάρη στο μαγικό φίλτρο που παρασκευάζει ο δρυΐδης Πανοραμίξ, και που τους δίνει υπερφυσική δύναμη, συνεχίζουν να αντιστέκονται στους Ρωμαίους. Οι προσπάθειες του Ιούλιου Καίσαρα να υποτάξει το χωριό, πάντα με αποτυχημένη κατάληξη, είναι το κύριο θέμα του κόμικ. Ο Αστερίξ, ένας κοντός και δαιμόνιος Γαλάτης, μαζί με τον αχώριστο φίλο του, τον τεράστιο Οβελίξ, πάντα καταφέρνουν, με τη βοήθεια του μαγικού φίλτρου, της εξυπνάδας αλλά και της καλής τους τύχης, να χαλάσουν τα σχέδια του Ρωμαίου Αυτοκράτορα. Στο τέλος κάθε βιβλίου, η νίκη επί των Ρωμαίων γιορτάζεται με ένα μεγάλο τσιμπούσι με αγριογούρουνα (αφού πρώτα δεθεί και φιμωθεί ο βάρδος Κακοφωνίξ).

## [Επεξεργασία] Οι ιστορίες

Στην Ελλάδα οι ιστορίες του Αστερίξ κυκλοφορούν από τη Μαμούθ COMIX σε άλμπουμ των 50 περίπου σελίδων. Οι κυρίως ιστορίες είναι οι παρακάτω:

Αστερίξ #32
Το άλμπουμ αυτό δεν περιέχει μια μεγάλη ιστορία όπως τα υπόλοιπα, αλλά πολλές μικρότερες

1. Ο Αγώνας των αρχηγών
2. Οβελίξ και Σία
3. Ο Αστερίξ στην Ισπανία
4. Ο Αστερίξ και οι Γότθοι
5. Αστερίξ και Κλεοπάτρα
6. Η διχόνοια
7. Η κατοικία των θεών
8. Ο μάντης
9. Ο γύρος της Γαλατίας
10. Αστερίξ ο Γαλάτης
11. Ο Αστερίξ στους Βέλγους
12. Ο Αστερίξ στην Κορσική
13. Αστερίξ ο μονομάχος
14. Ο Αστερίξ και οι Νορμανδοί
15. Οι δάφνες του Καίσαρα
16. Το χρυσό δρεπάνι
17. Ο Αστερίξ στους Βρεττανούς
18. Ο Αστερίξ και η χύτρα
19. Η ασπίδα της Αρβέρνης
20. Ο Αστερίξ στους Ελβετούς
21. Το δώρο του Καίσαρα
22. Ρόδο και ξίφος
23. Το μεγάλο ταξίδι
24. Ο Αστερίξ λεγεωνάριος
25. Ο Αστερίξ στους Ολυμπιακούς αγώνες
26. Η μεγάλη τάφρος
27. Η οδύσσεια του Αστερίξ
28. Ο γιός του Αστερίξ
29. Ο Αστερίξ και η Χαλαλίμα
30. Η γαλέρα του Οβελίξ
31. O Αστερίξ και η Λατραβιάτα
32. O Αστερίξ και η επιστροφή των γαλατών
33. Και ο ουρανός έπεσε στο κεφάλι τους

## [Επεξεργασία] Επιτυχία

Γκράφιτι στις Βρυξέλλες με τους ήρωες του Αστερίξ

Το κόμικ έχει μεταφραστεί σε πάνω από 100 γλώσσες και διαλέκτους (Το Ζιζάνιον Αστερίξ στα Ποντιακά), ακόμα και στα Αρχαία Ελληνικά (Ο Αστερίκιος εν Ολυμπία, Μεταξύ Ρόδου και Ξίφους) και στα Λατινικά (γλώσσα η οποία είναι καλτ της σειράς προσδίδοντας έναν ρεαλιστικό τόνο). Έχει 280 εκατομμύρια πωλήσεις σε όλο τον κόσμο. Ίσως αποτελεί το πιο δημοφιλές γαλλικό κόμικ στον πλανήτη και οικείο ανάγνωσμα σε κατοίκους όλων των ηλικιών ανά την Ευρώπη. Σε χώρες όμως με ισχυρή εγχώρια παραγωγή, όπως οι Η.Π.Α. και η Ιαπωνία, δεν είναι τόσο διαδεδομένο.

Στη Γαλλία υπάρχει ακόμα και θεματικό πάρκο με το όνομα "Χωριό του Αστερίξ", που έχει τεράστια επισκεψιμότητα. Το κλείδι της επιτυχίας είναι η περιεκτικότητα της σειράς σε κωμικά στοιχεία που απευθύνονται σε όλες τις ηλικίες (πέρα απο τα καθαρά γαλλικά αστεία), εικόνες με έντονα χρώματα και ζωντανό σκίτσο που καθηλώνουν τα παιδιά, ενώ οι ενήλικες μπορούν να γελάνε για ώρες με μια ατάκα, ή με τους αναχρονισμούς που συχνά συναντιούνται στο σενάριο. Από τις σελίδες του έχουν περάσει και αρκετές διασημότητες, τόσο της Γαλλίας όσο και διεθνείς (όπως π.χ. ο Ζακ Σιράκ, οι Beatles και άλλοι.

Δυο από τα βιβλία έχουν γίνει ταινίες, αρκετά έχουν γίνει κινούμενα σχέδια και βιντεοπαιχνίδια.

## [Επεξεργασία] Ονόματα βασικών χαρακτήρων

  Κύριο άρθρο: Αστερίξ (κύριοι χαρακτήρες)

Όνομα στην Ελληνική μετάφραση | Αυθεντικό Κείμενο | Ιδιότητα | Πρώτη εμφάνιση
--- | --- | --- | ---
Αστερίξ | Astérix | Γαλάτης πολεμιστής | Αστερίξ ο Γαλάτης
Οβελίξ | Obélix | Προμηθευτής Μενίρ | Αστερίξ ο Γαλάτης
Ιντεφίξ | Idéfix | Σκύλος του Οβελίξ | Ο Γύρος της Γαλατίας
Πανοραμίξ | Panoramix | Δρουϊδης | Αστερίξ ο Γαλάτης
Μαζεστίξ (Μοναρχίξ παλιότερα) | Abraracourcix | Αρχηγός του χωριού | Αστερίξ ο Γαλάτης
Μπονεμίνα (Μιμίνα) | Bonemine | Σύζυγος του Μαζεστίξ | Η Ασπίδα της Αρβέρνης
Μαθουσαλίξ | Agecanonix | Γηραιότερος του χωριού | Ο Αστερίξ στους Ολυμπιακούς Αγώνες
Κα Μαθουσαλίξ (Ανώνυμη) | Mme Agecanonix | Σύζυγος του Μαθουσαλίξ | Η διχόνοια
Κακοφωνίξ | Assurancetourix | Βάρδος | Αστερίξ ο Γαλάτης
Αυτοματίξ | Cétautomatix | Σιδηρουργός | Αστερίξ ο Γαλάτης
Αλφαβητίξ (Καταλφαβητίξ παλιότερα) | Ordralfabétix | Ιχθυοπώλης | Ο Αστερίξ στην Ισπανία

## [Επεξεργασία] Χιούμορ

### [Επεξεργασία] Ονοματοδοσία

Από αριστερά προς τα δεξιά: Μαθουσαλίξ, Αλφαβητίξ, Οβελίξ (και Ιντεφίξ), Αστερίξ, Μαζεστίξ (και οι βαστάζοι του που είναι ανώνυμοι), Πανοραμίξ, Αυτοματίξ και Κακοφωνίξ

Βασικό χαρακτηριστικό του κόμικ είναι ότι όλα τα ονόματα των Γαλατών τελειώνουν σε -ιξ. Αιτία γι'αυτό είναι το όνομα του υπαρκτού ιστορικού Γαλάτη Vercingetorix (ελλ. Βερκιγγετόριγα), ο οποίος ηττήθηκε από το ρωμαϊκό στρατό του Ιουλίου Καίσαρα. Αλλά και τα ονόματα των άλλων λαών που εμφανίζονται έχουν συνήθως κοινή κατάληξη: τα ονόματα των Ρωμαίων λήγουν σε -us, των Γότθων (Γερμανών) σε -ικ, των Νορμανδών σε -αφ. Επίσης χαρακτηριστικό είναι ότι πολλά ονόματα είναι λογοπαίγνια είτε λόγω της σημασίας τους στα Λατινικά είτε σε συνδυασμό με τη γαλλική προφορά. Για παράδειγμα γύρω από το χωριό του Αστερίξ υπάρχουν τέσσερα ρωμαϊκά στρατόπεδα, τα οποία ονομάζονται

- Petibonum (petit bonhomme, ανθρωπάκος στα γαλλ.)
- Babaorum (baba au rhum, το γλυκό μπαμπάς με ρούμι στα γαλλ.)
- Aquarium (ενυδρείο στα γαλλ.)
- Laudanum (το βότανο λάβδανο)

### [Επεξεργασία] Εθνικά στερεότυπα

Στις διάφορες περιπέτειές του ο Αστερίξ γυρίζει πολλές χώρες. Σε κάθε χώρα συναντά τα σύγχρονα στερεότυπα για τον κάθε λαό.

- Οι Γότθοι είναι πειθαρχημένοι και μιλιταριστές, αποτελούνται από πολλές φυλές που πολεμούν μεταξύ τους (αναφορά στη Γερμανία πριν τον Μπίσμαρκ), ενώ φορούν το χαρακτηριστικό κράνος του πρώτου παγκοσμίου πολέμου.
- Οι Ελβετοί είναι ουδέτεροι, τρώνε φοντύ, έχουν μανία με την καθαριότητα και με τα ρολόγια (κλεψύδρες) και σέβονται πάνω απ'όλα το τραπεζικό απόρρητο.
- Οι Βρετανοί έίναι φλεγματικοί, ψύχραιμοι, πίνουν κάθε μέρα στις 5 ζεστό νερό με μια σταγόνα γάλα (μέχρι να τους φέρει ο Αστερίξ το τσάι), πίνουν χλιαρή μπύρα, τρώνε άνοστα βραστά φαγητά με σάλτσα μέντας.
- Οι Κορσικανοί είναι οξύθυμοι, πατριώτες, έχουν βεντέτες μεταξύ τους και κοιμούνται απαραίτήτως το μεσημέρι.
- Οι Έλληνες τρώνε "γεμιστά αμπελόφυλλα", πίνουν ρετσίνα και έχουν πάντα έναν ξάδερφο για την κατάλληλη δουλειά.
- Οι Νορμανδοί πίνουν ακατάσχετα, δε γνωρίζουν το φόβο (προσπαθούν να τον ανακαλύψουν) και στη χώρα τους η νύχτα διαρκεί έξι μήνες.
- Οι Βέλγοι μιλάνε με περίεργη προφορά και σνομπάρουν τους Γαλάτες.

## [Επεξεργασία] Εξωτερικοί σύνδεσμοι

- Επίσημος δικτυακός τόπος
- Ο Αστερίξ στα Ελληνικά

Ανακτήθηκε από "http://el.wikipedia.org../../../%CE%B1/%CF%83/%CF%84/%CE%91%CF%83%CF%84%CE%B5%CF%81%CE%AF%CE%BE.html"

Κατηγορίες: Κόμικς

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Afrikaans
- Asturianu
- Česky
- Dansk
- Deutsch
- English
- Esperanto
- Español
- Euskara
- Suomi
- Français
- Galego
- עברית
- Hrvatski
- Magyar
- Bahasa Indonesia
- Íslenska
- Italiano
- 日本語
- Latina
- Lëtzebuergesch
- Limburgs
- Nederlands
- Norsk (nynorsk)
- Norsk (bokmål)
- Polski
- Português
- සිංහල
- Српски / Srpski
- Svenska
- Türkçe
- 中文